।।7.4  7.5।।भूमिरिति।  अपरेति।  इयमिति प्रत्यक्षेण या संसारावस्थायां।  सर्वजनपरिदृश्यमाना सा चैकैव सती प्रकाराष्टकेन भिद्यते इति एकप्रकृत्यारब्धत्वादेकमेव विश्वमिति प्रकृतिवादेऽपि अद्वैतं प्रदर्शितम्।  सैव जीवत्वं पुरुषत्वं प्राप्ता परा ममैव नान्यस्य च।  सा (S omits सा) उभयरूपा वेद्यवेदकात्मकप्रपञ्चोपरचनविचित्रा तत एव स्वात्मविमलमुकुरतलकलितसकलभावभूमिः स्वस्वभावात्मिका सततमव्यभिचारिणी प्रकृतिः।  इदं जगत् भूम्यादि।